Ísland tekur á móti forsætisráðherrum Norðurlanda til sumarfundar þessa dagana sem formennskuland Norrænu ráðherranefndarinnar . Á fundinum á m.a. að ræða um stefnu fyrir norrænt samstarf til lengri tíma . Norræna ráðherranefndin , sem forsætisráðherrarnir fara fyrir , og Norðurlandaráð eru lífæðin í opinberu norrænu samstarfi . Mest heyrist af samstarfi Norðurlanda þegar árlegum verðlaunum er úthlutað fyrir bókmenntir , kvikmyndir , tónlist og framtak í umhverfisvernd , eða þegar forsætisráðherrar landanna koma saman og eiga sameiginlega fund með fyrirmönnum stórþjóða , eins og Merkel er nú dæmi um . Ekki skortir þá á yfirlýsingar um mikilvægi samstarfsins og vissulega er hægt að finna mörg dæmi um ágætan árangur þess . Sýnilegasta tákn samstarfsins á Íslandi er Norræna húsið sem Norðurlöndin komu sér saman um að byggja fyrir liðlega 50 árum til að vega upp á móti meintum vaxandi menningarlegum áhrifum Bandaríkjanna á Íslandi . Ýmsar mikilvægar framkvæmdir hafa notið liðstyrks Norræna fjárfestingarbankans og Norræna eldfjallastöðin sem rekin er af Háskóla Íslands hefur verið sýnilegt tákn um gagnsemi samstarfsins . Þrátt fyrir margar og fjölgandi yfirlýsingar um mikilvægi norræna samstarfsins er ástæða til að hafa áhyggjur af framtíð þess . Fjárframlög Norðurlanda til samstarfsins hafa farið hríðlækkandi undanfarna tvo áratugi . Í hlutfalli við landsframleiðslu Norðurlanda og ríkisútgjöld almennt er samstarfið aðeins um hálfdrættingur í samanburði við það sem það var fyrir um 30 árum síðan . Á saman tíma og löndin hafa sjálf aukið fjárframlög til menningarmála hefur dregið úr því fjármagni sem veitt er í sameiginlegrar menningarsamstarf Norðurlanda . Þrátt fyrir afar mikla aukningu á fjármagni sem veitt er til rannsókna á sviði orkumála hefur starfsemi Norræna orkusjóðsins ekki verið efld í sama mæli . Öll rök lúta þó að því að mikil samlegðaráhrif séu af sameiginlegum rannsóknum . Ekki hefur náðst samkomulag um að viðhalda og styrkja vel heppnað samstarf í Norrænu þróunarsamvinnustofnuninni NDF og fleiri af ríkjunum hafa gert atlögu að samstarfsstofnunum á borð við Norrænu eldfjallastöðina . Þrátt fyrir að Norðurlöndin séu öll undir verulegum áhrifum ákvarðana sem teknar eru í Evrópusambandinu hefur lítið miðað í þá átt efla samstarf um Evrópumálefni til að auka áhrifin á þeim vettvangi . Auglýsing Undanfarin ár hafa komið fram fjölmargar skýrslur sem með rökstuðningi lýsa hvernig má efla samstarfið á hinum ýmsu sviðum . En er alltof lítið hefur orðið úr eftirfylgni . Ekkert ríkjanna dregur í efa mikilvægi þekkingarsköpunar og skoðanaskipta , en erfitt er að framfylgja hugmyndum um meira skuldbindandi samstarf þó dæmin sanni að það er árangursríkt . Hver vegna ? Íhaldssemi og tregða til breytinga . Einnig ótti einstakra ríkja við að missa spón úr aski sínum við að leggja fé í sameininglega sjóði og aðgerðir . Þetta eru mannleg viðbrögð , en ekki skynsamleg þar sem hvert um sig eru Norðurlöndin smá og samstarfi fylgir stærðahagkvæmni og frekari alþjóðleg áhrif . Íslendingar hafa óneitanlega haft mikið gagn af norrænu samstarfi . Að vera í forsvari fyrir samstarfinu er tækifæri sem gefst á fimm ára fresti . Það er tímabær spurning hvernig efla má samstarfið með því að veita því fjármagn í hlutfallslega sambærilegu mæli og var fyrir þrjátíu árum síðan . Fögur orð um samstarfið eru til lítils ef þau leiða ekki til styrkja frekar það sem vel hefur tekist og til nýsköpunar í takt við þarfir nútímans . Ég hvet forsætisráðherra að glugga í þær mörgu skýrslur sem fram hafa komið á undanförnum árum um umbætur á norrænu samstarfi og kalli eftir tillögum sem geta eflt samstarfið , og tala fyrir því að orðum um áherslur í norrænu samstarf verði fylgt eftir með sambærilegum fjárframlögum og þegar best lét . Höfundur er hagfræðingur og hefur starfað sem sérfræðingur og skrifstofustjóri hjá Norðurlandaráði og Norrænu ráðherranefndinni . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .